KIRJALLINEN KYSYMYS E-0046/01 esittäjä(t): Ursula Schleicher (PPE-DE) komissiolle. Hiuksista saatu L-kysteiini.



Virallinen lehti nro 187 E , 03/07/2001 s. 0168 - 0169



KIRJALLINEN KYSYMYS E-0046/01 esittäjä(t): Ursula Schleicher (PPE-DE) komissiolle (22. tammikuuta 2001) Aihe: Hiuksista saatu L-kysteiini Euroopan komission 28.11.2000 kysymykseeni P-3343/00(1) antamassa vastauksessa todetaan, että komissio tutkii parhaillaan, olisiko mahdollista antaa komission direktiivi direktiivin 76/768/ETY(2) mukauttamisesta tekniikan kehitykseen ja muuttaa sillä kyseisen direktiivin liitteen II 416 kohtaa. Asiasta aiotaan antaa ehdotus. Kiitän komissiota perusteellisesta vastauksesta. Valitettavasti ensimmäiseen kysymykseeni ei kuitenkaan vastattu. Kysymys kuului: Onko komissio poikkeuslupaa käsitellessään ottanut huomioon taloudellisen näkökulman lisäksi myös eettisen näkökulman? Komission vastauksen johdosta haluaisin muotoilla kysymyksen uudelleen. - Ottaako komissio eettisen näkökulman huomioon tutkiessaan nyt sitä, voidaanko voimassa olevaa direktiiviä muuttaa? - L-kysteiinin tuottaminen hiuksista on ollut tähän asti kiellettyä Creutzfeldt-Jakobin taudin ja tiettyjen virustautien tartuntavaaran vuoksi. - Pitääkö komissio kiellon lieventämistä tosiaan perusteltuna ottaen huomioon myös tiedot uusimmista BSE-tapauksista sekä epävarmuuden Creutzfeldt-Jakobin taudin tarttumistavasta? (1) EYVL C 136 E, 8.5.2001, s. 224. (2) EYVL L 262, 27.9.1976, s. 169. Erkki Liikasen komission puolesta antama vastaus (19. maaliskuuta 2001) Kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY, ns. kosmetiikkadirektiivin, mukaan kosmetiikka-alaa koskevalla yhteisön lainsäädännöllä olisi pyrittävä kansanterveyden suojelemiseen. Tämä tavoite on saavutettava keinoilla, joissa otetaan huomioon talouden ja tekniikan vaatimukset. Tekniikan kehittymisen takia on välttämätöntä nopeasti mukauttaa direktiivin tekniset säännökset sen varmistamiseksi, että markkinoille tuodaan vain turvallisia kosmeettisia valmisteita. Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitealle (SCCNFP) on tätä tarkoitusta varten annettu toimeksi antaa lausuntoja kuluttajien turvallisuuteen ja terveyteen liittyvistä kysymyksistä kosmetiikka-alalla tieteellisen tiedon perusteella niin, että samalla otetaan huomioon eettiset näkökohdat, kuten vapaaehtoisten koehenkilöiden käyttäminen. Ehdotuksessaan direktiivin tekniseksi mukauttamiseksi komissio ottaa siksi huomioon SCCNFP:n lausunnoissaan esille tuomat tekniset sekä eettiset näkökohdat. SCCNFP:n ja tieteellisen ohjauskomitean (SSC:n) tekemät riskien arvioinnit, jotka koskevat hydrolyysin avulla ihmisen hiuksista saatavia amonihappoja, kuten L-kysteiiniä, ovat osoittaneet, että tällaiset aminohapot ovat turvallisia. Tämä perustuu seuraaviin seikkoihin: - Hiuksista ei ole toistaiseksi löydetty tarttuviin spongiformisiin enkefalopatioihin (TSE) liittyviä prioneja. - Kosmeettisissa sovelluksissa näitä hydrolysaatteja käytetään vain ulkoisesti, eikä ole näyttöä siitä, että TSE tarttuisi ulkoisen käytön kautta. - Erittäin tarkka menettely, joka johtaa siihen, että peptidejä ei ole, voi taata sen, että myöskään tartunnan aiheuttavaa prionia ei ole. - Aminohapot eivät luontaisesti voi tartuttaa TSE:tä. Käytettävissä oleva tieteellinen tieto tukee täysin kosmetiikkadirektiivin liitteen II 416 kohdan muuttamista.